Stori 20: Daena i Kasem Trabol
?YU YU save hu ya olgeta ya we Daena i kam luk olgeta? Hemia sam gel Kenan. ?Be olsem wanem? ?Jekob, papa blong Daena, hem i glad long samting ya? Blong faenem ansa blong kwestin ya, traem rimemba wanem tingting we Ebraham mo Aesak i bin gat long ol woman Kenan.
?Ebraham i bin wantem se pikinini blong hem Aesak i tekem wan woman Kenan, no nogat? Hem i no wantem. ?Aesak mo Rebeka tufala i wantem se pikinini blong tufala Jekob i tekem wan woman Kenan, no nogat? Tufala i no wantem. ?Yu save from wanem?
Ol man Kenan oli stap wosip long ol giaman god. I nogud we wan man blong Jeova i tekem wan man no woman Kenan, no i frengud wetem ol man Kenan. Taswe yumi sua se sipos Jekob i save we gel blong hem i stap fren wetem ol gel Kenan, bambae hem i no glad nating.
I no longtaem, Daena i kasem trabol. ?Yu yu luk wan man Kenan long pija ya? Hem i stap lukluk Daena. Nem blong man ya, Sekem. Wan dei, Daena i kam luk ol fren blong hem, ale Sekem i holem Daena, mo i fosem hem blong slip wetem hem. Samting ya i nogud. Ol man mo woman we oli mared, olgeta nomo oli gat raet blong slip tugeta. Nogud samting ya we Sekem i mekem long Daena i karem bigfala trabol i kam long plante man.
Taem ol brata blong Daena oli harem nius blong samting ya, oli kros tumas. Tufala brata blong hem, Simeon mo Livae, tufala i kros bitim mak. Tufala i tekem naef blong faet blong tufala, nao tufala i gotru long taon ya we Sekem i stap long hem. Ol man oli sek long olgeta. Ale, tufala, mo ol brata blong tufala, oli kilim Sekem mo sam narafala man oli ded. Jekob i kros taem hem i harem nius blong trabol ya we ol pikinini blong hem oli mekem.
?Olsem wanem ol trabol ya i stat? I stat taem Daena i fren wetem sam gel we oli no obei long ol loa blong God. ?Yu ting se i gud we yumi gat ol fren olsem? !Nogat!
Jenesis 34:1-31.
Ol Kwestin
- ?From wanem Ebraham mo Aesak tufala i no wantem we ol pikinini blong tufala oli maredem ol boe mo gel blong Kenan?
- ?Jekob i glad we dota blong hem i fren wetem ol gel blong Kenan?
- ?Hu ya man ya long pija we i stap lukluk Daena? ?Hem i mekem wanem nogud samting?
- ?Taem Simeon mo Livae, tufala brata blong Daena i harem nius blong samting ya, tufala i mekem wanem?
- ?Jekob i glad long fasin blong Simeon mo Livae?
- ?From wanem ol trabol ya i stat?
Sam narafala kwestin
- Ridim Jenesis 34:1-31.
?Hemia faswan taem we Daena i go luk ol gel blong Kenan? Eksplenem. (Jen. 34:1, NW)
?From wanem Daena tu i gat fol taem man ya i fosem hem? (Gal. 6:7)
?Olsem wanem ol yangfala tede oli save soem se oli tinghevi long woning we stori blong Daena i givim? (Prov. 13:20; 1 Kor. 15:33; 1 Jon 5:19)
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn ibo_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn szl_Latn ibo_Latn tpi_Latn tpi_Latn tpi_Latn